حجت الاسلام راجہ ناصرعباس جعفری :

موجودہ حکومت لوٹوں اور لوٹنے دو کی پالیسی پر گامزن ہے

مجلس وحدت مسلمین پاکستان کے مرکزی سیکرٹری جنرل نے کہا کہ پاکستان کی آئندہ سیاست میں نواز شریف اینڈ فیملی کی جگہ باقی نہیں رہی۔

خبر کا کوڈ: ۴۳۲۴۳۶

تاریخ: ۲۸ اسفند ۲۰۱۷ - ۱۴:۱۸

رسا نیوز ایجنسی کی رپورٹ کے مطابق مجلس وحدت مسلمین پاکستان کے مرکزی سیکرٹری جنرل حجت الاسلام راجہ ناصرعباس جعفری نے کہا ہے کہ قومی معاملات میں حکمرانوں کی عدم توجہی عوام کی مشکلات میں اضافے کا باعث بن رہی ہے۔

انہوں نے بیان کیا کہ سرکاری اداروں کو دانستہ طور پرتباہی کا شکار کیا جا رہا ہے۔ تاکہ ملک کو اقتصادی طور پر مکمل مفلوج کر کے یہ ثابت کیا جا سکے کہ نواز شریف کو نا اہل قرار دیے جانے کا فیصلے نے ملک عدم استحکام کا شکار کیا۔

انہوں نے کہا کہ اس ملک پر عملاَ نا اہل حکمران ہی ابھی تک اقتدار پر قابض ہیں۔ قومی و عالمی سطح کے اہم معاملات پر فیصلہ کرنے میں وزیر اعظم قطعی خودمختار نہیں بلکہ لندن سے ملنے والے حکم کے منتظر رہتے ہیں۔نااہل حکمرانوں کی ناکام پالیسیوں کے باعث ملک معاشی و اقتصادی تباہی کے دھانے پر پہنچ چکا ہے۔

قومی اداروں میں میرٹ کو نظر انداز کر کے من پسند افراد کو نوازا جا رہا ہے۔اہم اداروں میں کلیدی پوسٹوں پر نا اہل افراد کی تعیناتی اس امر کی عکاس ہے کہ حکومت کو قومی اداروں اور ملکی ترقی سے کوئی لگاؤ نہیں۔موجودہ حکومت لوٹوں اور لوٹنے دو کی پالیسی پر گامزن ہے۔

حکومت کے غیر ذمہ دارانہ طرز عمل نے عوام اور نون لیگ میں فاصلے پیدا کر دیے ہیں۔نواز شریف کی سیاست اب روبہ زوال ہو چکی ہے۔ پاکستان کی آئندہ سیاست میں نواز شریف اینڈ فیملی کی جگہ باقی نہیں رہی۔

انہوں نے کہا کہ مجلس وحدت مسلمین الیکشن 2018 کے حوالے سے اپنے لائحہ عمل طے کر رہی ہے۔قومی انتخابات میں بھرپور طور پر حصہ لیا جائے گا اور کسی ایسی جماعت کے ساتھ قطعی اتحاد نہیں کیا جائے گا جو تکفریت کے فروغ یا دفاع کے لئے کام کر رہی ہو۔/۹۸۹/ف۹۴۰/